Document ID: 32006R0871

ΚΑΝΟΝΙΣΜΌΣ (ΕΚ) αριθ. 871/2006 ΤΗΣ ΕΠΙΤΡΟΠΉΣ
της 15ης Ιουνίου 2006
σχετικά με τον καθορισμό, για την περίοδο εμπορίας 2005/2006, της πραγματικής παραγωγής μη εκκοκκισμένου βαμβακιού, καθώς και της συνακόλουθης μείωσης της τιμής στόχου
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Κοινότητας,
την πράξη προσχώρησης της Ελλάδας, και ιδίως το πρωτόκολλο αριθ. 4 για το βαμβάκι (1),
τον κανονισμό (ΕΚ) αριθ. 1051/2001 του Συμβουλίου, της 22ας Μαΐου 2001, για την ενίσχυση της βαμβακοπαραγωγής (2), και ιδίως το άρθρο 19 παράγραφος 2 τρίτη περίπτωση,
Εκτιμώντας τα ακόλουθα:
(1)
Το άρθρο 16 παράγραφος 3 πρώτο εδάφιο του κανονισμού (ΕΚ) αριθ. 1591/2001 της Επιτροπής, της 2ας Αυγούστου 2001, για τις λεπτομέρειες εφαρμογής του καθεστώτος ενίσχυσης για το βαμβάκι (3), προβλέπει ότι η πραγματική παραγωγή της τρέχουσας περιόδου εμπορίας καθορίζεται πριν από τις 15 Ιουνίου της εν λόγω περιόδου.
(2)
Το άρθρο 16 παράγραφος 3 δεύτερο εδάφιο του κανονισμού (ΕΚ) αριθ. 1591/2001 ορίζει τις προϋποθέσεις που πρέπει να πληρούνται, ώστε η παραγόμενη ποσότητα μη εκκοκκισμένου (σύσπορου) βαμβακιού να συνυπολογίζεται στην πραγματική παραγωγή.
(3)
Λαμβάνοντας υπόψη το κριτήριο ποιότητας που αποτελεί η απόδοση σε ίνες, οι ελληνικές αρχές αναγνώρισαν ως επιλέξιμη για ενίσχυση ποσότητα 1 122 445 τόνων σύσπορου βαμβακιού.
(4)
Μια ποσότητα 2 844 τόνων σύσπορου βαμβακιού που, στις 15 Μαΐου 2006, δεν είχε αναγνωριστεί από τις ελληνικές αρχές ως επιλέξιμη για ενίσχυση, αναλύεται, σύμφωνα με τα στοιχεία που ανακοινώθηκαν από τις εν λόγω αρχές, σε 603 τόνους προερχόμενους από εκτάσεις που δηλώθηκαν ανακριβώς στο σύστημα ΟΣΔΕ, όπως διαπιστώθηκε κατά τους επιτόπιους και τους διασταυρούμενους ελέγχους, σε 41 τόνους που περιείχαν υπερβολική υγρασία, με αποτέλεσμα να μην είναι υγιούς, ανόθευτης και σύμφωνης με τα συναλλακτικά ήθη ποιότητας, όπως επιβάλλει το άρθρο 15 παράγραφος 1 του κανονισμού(ΕΚ) αριθ. 1051/2001, και σε 2 200 τόνους που καταστράφηκαν από πυρκαγιές.
(5)
Η εξαίρεση της πραγματικής παραγωγής των 2 200 τόνων σύσπορου βαμβακιού που καταστράφηκαν από πυρκαγιές δεν δικαιολογείται. Επιπλέον, η ποσότητα αυτή ανταποκρίνεται στα κριτήρια του άρθρου 16 παράγραφος 3 δεύτερο εδάφιο του κανονισμού (ΕΚ) αριθ. 1591/2001 και, συνεπώς, πρέπει να προστεθεί στην ποσότητα των 1 122 445 τόνων.
(6)
Κατόπιν των ανωτέρω και λαμβάνοντας υπόψη το κριτήριο ποιότητας που αποτελεί η απόδοση σε ίνες, η ποσότητα που πρέπει να θεωρείται ως η πραγματική παραγωγή σύσπορου βαμβακιού της Ελλάδας, για την περίοδο 2005/2006, ανέρχεται σε 1 124 714 τόνους.
(7)
Λαμβάνοντας υπόψη το κριτήριο ποιότητας που αποτελεί η απόδοση σε ίνες, οι ισπανικές αρχές αναγνώρισαν ως επιλέξιμη για ενίσχυση ποσότητα 355 348 τόνων σύσπορου βαμβακιού.
(8)
Μια ποσότητα 1 708 τόνων σύσπορου βαμβακιού που, στις 15 Μαΐου 2006, δεν είχε αναγνωριστεί από τις ισπανικές αρχές ως επιλέξιμη για ενίσχυση, αναλύεται, σύμφωνα με τα στοιχεία που ανακοινώθηκαν από τις εν λόγω αρχές, σε 1 482 τόνους για τους οποίους δεν τηρήθηκαν οι εθνικές διατάξεις περιορισμού των εκτάσεων, που έχουν θεσπιστεί κατ’ εφαρμογή του άρθρου 17 παράγραφος 3 του κανονισμού (ΕΚ) αριθ. 1051/2001, σε 21 τόνους που δεν είναι υγιούς, ανόθευτης και σύμφωνης με τα συναλλακτικά ήθη ποιότητας, όπως επιβάλλει το άρθρο 15 παράγραφος 1 του ίδιου κανονισμού, σε 75 τόνους που δεν δηλώθηκαν σύμφωνα με το άρθρο 9 του κανονισμού (ΕΚ) αριθ. 1591/2001, σε 120 τόνους που καταστράφηκαν από πυρκαγιές και σε 10 τόνους για τους οποίους δεν τηρήθηκαν οι σχετικοί με τις συμβάσεις κανόνες του άρθρου 11 του εν λόγω κανονισμού.
(9)
Η εξαίρεση της πραγματικής παραγωγής των 10 τόνων σύσπορου βαμβακιού, λόγω παράβασης των κανόνων που διέπουν τις συμβάσεις, όπως και των 120 τόνων που καταστράφηκαν από πυρκαγιές, δεν δικαιολογείται. Επιπλέον, οι ποσότητες αυτές ανταποκρίνονται στα κριτήρια του άρθρου 16 παράγραφος 3 δεύτερο εδάφιο του κανονισμού (ΕΚ) αριθ. 1591/2001 και, συνεπώς, πρέπει να προστεθούν στην ποσότητα των 355 348 τόνων.
(10)
Κατόπιν των ανωτέρω και λαμβάνοντας υπόψη το κριτήριο ποιότητας που αποτελεί η απόδοση σε ίνες, η ποσότητα που πρέπει να θεωρείται ως η πραγματική παραγωγή σύσπορου βαμβακιού της Ισπανίας, για την περίοδο 2005/2006, ανέρχεται σε 355 482 τόνους.
(11)
Λαμβάνοντας υπόψη το κριτήριο ποιότητας που αποτελεί η απόδοση σε ίνες, οι ισπανικές αρχές αναγνώρισαν ως επιλέξιμη για ενίσχυση ποσότητα 440 τόνων σύσπορου βαμβακιού, προερχόμενη από σπαρμένες εκτάσεις της Πορτογαλίας. Η ποσότητα αυτή ανταποκρίνεται στα κριτήρια του άρθρου 16 παράγραφος 3 δεύτερο εδάφιο του κανονισμού (ΕΚ) αριθ. 1591/2001 και, συνεπώς, πρέπει να θεωρείται ως η πραγματική παραγωγή σύσπορου βαμβακιού της Πορτογαλίας για την περίοδο 2005/2006.
(12)
Το άρθρο 7 παράγραφος 2 του κανονισμού (ΕΚ) αριθ. 1051/2001 προβλέπει ότι, σε περίπτωση που το άθροισμα της καθοριζόμενης πραγματικής παραγωγής της Ισπανίας και της Ελλάδας υπερβαίνει τους 1 031 000 τόνους, η τιμή στόχου που αναφέρεται στο άρθρο 3 παράγραφος 1 του ίδιου κανονισμού, μειώνεται σε κάθε κράτος μέλος στο οποίο η πραγματική παραγωγή υπερβαίνει την εθνική εγγυημένη ποσότητα.
(13)
Επιπλέον, εάν το άθροισμα της πραγματικής παραγωγής της Ισπανίας και της Ελλάδας, μειωμένο κατά 1 031 000 τόνους, είναι μεγαλύτερο από 469 000 τόνους, το ποσοστό 50 % κατά το οποίο μειώνεται η τιμή στόχου αυξάνεται προοδευτικά σύμφωνα με τους κανόνες του άρθρου 7 παράγραφος 4 δεύτερο εδάφιο του κανονισμού (ΕΚ) αριθ. 1051/2001.
(14)
Για την περίοδο εμπορίας 2005/2006, σημειώθηκε υπέρβαση της εθνικής εγγυημένης ποσότητας, τόσο στην Ισπανία, όσο και στην Ελλάδα. Για τη συγκεκριμένη περίοδο, η πραγματική παραγωγή της Ισπανίας υπολείπεται της εθνικής εγγυημένης ποσότητας, προσαυξημένης κατά 113 000 τόνους. Συνεπώς, η μείωση της τιμής στόχου ισούται με το 50 % του ποσοστού υπέρβασης στην Ισπανία. Στην περίπτωση της Ελλάδας, η πραγματική παραγωγή της χώρας υπολείπεται της εθνικής εγγυημένης ποσότητας, προσαυξημένης κατά 356 000 τόνους. Συνεπώς, η μείωση της τιμής στόχου ισούται με το 50 % του ποσοστού υπέρβασης στην Ελλάδα.
(15)
Τα μέτρα που προβλέπονται από τον παρόντα κανονισμό είναι σύμφωνα με τη γνώμη της επιτροπής διαχείρισης φυσικών ινών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Για την περίοδο εμπορίας 2005/2006, η πραγματική παραγωγή μη εκκοκκισμένου (σύσπορου) βαμβακιού καθορίζεται σε:
-
1 124 714 τόνους για την Ελλάδα,
-
355 482 τόνους για την Ισπανία,
-
440 τόνους για την Πορτογαλία.
2. Το ποσό κατά το οποίο μειώνεται η τιμή στόχου, για την περίοδο εμπορίας 2005/2006, καθορίζεται σε:
-
23,280 ευρώ ανά 100 kg σύσπορου βαμβακιού για την Ελλάδα,
-
22,748 ευρώ ανά 100 kg σύσπορου βαμβακιού για την Ισπανία,
-
0 ευρώ ανά 100 kg σύσπορου βαμβακιού για την Πορτογαλία.
Άρθρο 2
Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 15 Ιουνίου 2006.

Labels: 2
17
19
6